Анте Мошков је рођен 7. јула 1911. године у Шпиљарима код Котора, у тадашњој Аустроугарској монархији. Потиче из шпиљарске породице Мошков, међутим због природе посла његове мајке бабице Ане Мошков одрастао је у Рисну, а учитељску школу је завршио у Херцег Новом. Касније је студирао психологију на Филозофском факултету Свеучилишта у Загребу. У мају 1933. године емигрирао је у Краљевину Италију и интерниран је у логор Борго Вал ди Таро. Од 1933. до 1941. године живи и дјелује по усташким логорима, као и у интернацији на Липарима и Пистоји, гдје је постао један од најприснијих Павелићевих сарадника. Након инвазије и слома Краљевине Југославије у априлу 1941. године и по успостави марионетске Независне Државе Хрватске, у јуну је унапријеђен у чин капетана и постављен је на дужност заповједника припреминих батаљона Усташке војнице, а касније постаје заповједник Поглавникове тјелесне бојне (ПТБ). Био је у Павелићовој пратњи током његове посјете Хитлеру у Бергхофу.